
	REPUBLIKA HRVATSKA
Trgovački sud u Zagrebu
Zagreb, Amruševa 2/II


									 

R E P U B L I K A    H R V A T S K A
R J E Š E N J E

Trgovački sud u Zagrebu, po sucu Nikoli Ribariću, u stečajnom predmetu u povodu zahtjeva FINANCIJSKE AGENCIJE, za provedbu skraćenog stečajnog postupka nad dužnikom BBG d.o.o., OIB:91714160154, Kutina, Kolodvorska 43, dana 6. prosinca 2018. godine

r i j e š i o    je
		   	 
Obustavlja se skraćeni stečajni postupak nad dužnikom BBG d.o.o., OIB:91714160154, Kutina, Kolodvorska 43.

Obrazloženje

Zahtjev za provedbu skraćenog stečajnog postupka nad gore navedenom pravnom osobom podnijela je ovome sudu Financijska agencija, Podružnica Karlovac (dalje: FINA), temeljem odredbe čl. 429. Stečajnog zakona (NN 71/15, 104/17; dalje SZ), navodeći da su kod dužnika ispunjeni uvjeti iz čl. 428. SZ-a: da dužnik nema zaposlenih, da nisu ispunjeni uvjeti za pokretanje drugog postupka radi brisanja istog iz sudskog registra te da u Očevidniku redoslijeda osnova za plaćanje (dalje: ORP) dužnik ima evidentirane neizvršene osnove za plaćanje u neprekidnom razdoblju od 120 dana, a sve na dan 5.7.2018.

	Uz prijedlog FINA dostavlja podatke za identifikaciju dužnika, brojeve njegovih bankovnih računa; potvrdu Hrvatskog zavoda za mirovinsko osiguranje, uvidom u koju je utvrđeno da dužnik na dan podnošenja ovog prijedloga nema zaposlenih; ORP, uvidom u koji je utvrđeno da dužnik ima evidentirane neizvršene osnove za plaćanje u neprekidnom razdoblju od 120 dana.

	Republika Hrvatska, Ministarstvo financija, Porezna uprava, dostavila je 
19.  studenoga 2018. obrazac kojim je, kao vjerovnik, predložila nad dužnikom otvoriti stečaj. U prilogu je dostavljeno stanje računa poreznog obveznika na dan 5.10.2018. iz kojeg proizlazi kako dužnik po osnovi poreza, doprinosa, članarina, spomeničke rente duguje iznos od 124.526,78 kuna, čime je Republika  Hrvatska,  Ministarstvo financija, Porezna uprava, učinila vjerojatnim postojanje tražbine prema dužniku.  Republika Hrvatska, Porezna uprava, dostavila je i podatak kako dužnik u vlasništvu ima: priključno vozilo marke ITAS, model PAL/P, godina proizvodnje 1988., broj šasije 870154, reg.oznake KT 360-AP i osobni automobil marke Volkswagen, model 1.0/POLO, godina proizvodnje 1998, broja šasije: WVWZZZ6NZWY194580, reg.oznake ZG 5458-GV.


	Prema odredbi čl. 431. st. 1. SZ-a ako osobe ovlaštene za zastupanje dužnika po zakonu u roku od 15 dana ne podnesu popis imovine i obveza dužnika ili ako iz toga popisa proizlazi da dužnik ima imovinu koja nije dostatna za namirenje predvidivih troškova stečajnoga postupka te ako u roku od 45 dana nijedan vjerovnik ne predloži otvaranje stečajnoga postupka i ne predujmi sredstva za namirenje troškova postupka, smatrat će se da je dužnik nesposoban za plaćanje. U slučaju iz stavka 1. ovoga članka sud će po službenoj dužnosti donijeti rješenje o otvaranju i zaključenju skraćenoga stečajnog postupka. Odredbe članaka 132. i 133. te članaka 286. − 292. ovoga Zakona primijenit će se na odgovarajući način (stavak 2).

	Nadalje, odredbom čl. 433. SZ-a propisano je da ako nisu ispunjene pretpostavke za istodobno otvaranje i zaključenje skraćenoga stečajnog postupka u smislu odredbe članka 431. ovoga Zakona, sud će obustaviti skraćeni stečajni postupak i odgovarajućom primjenom općih odredbi stečajnoga postupka ovoga Zakona donijeti rješenje o pokretanju prethodnoga postupka odnosno otvaranju stečajnoga postupka.	

S obzirom na to da je Republika Hrvatska,  Ministarstvo financija, Porezna uprava, kao vjerovnik, koji je u smislu čl. 114. st. 3. SZ-a oslobođen plaćanja predujma za namirenje troškova stečajnog postupka iz čl. 114. st. 1. SZ-a, u roku 45 dana od dana objave oglasa, predložio otvoriti stečaj nad dužnikom sud je na temelju odredbe čl. 433. SZ-a riješio kao u izreci. Skreće se pozornost kako će sud, po pravomoćnosti ovog rješenja, odgovarajućom primjenom općih odredbi stečajnoga postupka propisanih Stečajnim zakonom donijeti rješenje o pokretanju prethodnoga postupka odnosno otvaranju stečajnoga postupka.	

U Zagrebu, 6. prosinca 2018. godine

									Stečajni sudac:
Nikola Ribarić, v.r.

Za točnost otpravka – ovlašteni službenik
Maja Hajtek


	

UPUTA O PRAVNOM LIJEKU:
Protiv ovog rješenja dopuštena je žalba Visokom trgovačkom sudu RH koja se podnosi u roku od 8 dana od dostave. Žalba se podnosi ovom sudu u 3 primjerka.  Dostava se smatra obavljenom istekom osmoga dana od dana objave pismena na mrežnoj stranici e-Oglasna ploča sudova.

